
DISA SHTESA DHE NDRYSHIME NË LIGJIN NR. 9920, DATË 19.5.2008, “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR
I. QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN 
Në zbatim të Planit Kombëtar për Integrimin Evropian dhe në funksion të përmbushjes së detyrimeve që rrjedhin nga procesi i integrimit evropian të Republikës së Shqipërisë për Kapitullin 16, “Tatimet”, është hartuar ky projektligj. Qëllimi kryesor i këtij projektligji është transpozimi i plotë i Direktivës së Këshillit (BE) 2016/881 të datës 25 maj 2016, që ndryshon Direktivën 2011/16/BE për sa i përket shkëmbimit automatik të detyrueshëm të informacionit në fushën e tatimeve.   
Ndryshimet e propozuara synojnë saktësimin dhe plotësimin e bazës ligjore ekzistuese, të krijuar fillimisht me miratimin e ligjit nr. 95/2023, datë 7.12.2023, “Për disa shtesa dhe ndryshime në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar”, duke pasur si qëllim kalimin nga përputhshmëria e pjesshme me parashikimet e direktivës, në përputhshmëri të plotë. Nëpërmjet këtyre ndërhyrjeve normohet mekanizmi i raportimit dytësor për raportin për çdo vend dhe rregullohet shkëmbimi automatik i këtij informacioni ndërmjet autoriteteve kompetente. Për të paraqitur qartë këtë shkallë transpozimi, tabela e përputhshmërisë që shoqëron këtë projektligj është hartuar duke ballafaquar tekstin e Direktivës me versionin e konsoliduar të ligjit për procedurat tatimore, ku dispozitat e legjislacionit ekzistues janë integruar me parashikimet e këtij projektligji.   
Nëpërmjet kësaj ndërhyrjeje ligjore synohet rritja e transparencës fiskale për grupet e shoqërive shumëkombëshe që operojnë në Republikën e Shqipërisë, si dhe parandalimi i praktikave që sjellin erozion të bazës tatimore dhe zhvendosjen e fitimit. Duke e pajisur administratën tatimore me informacionin e nevojshëm për vlerësimin e rreziqeve të transferimit të çmimit, projektligji garanton forcimin e bashkëpunimit administrativ ndërkombëtar në fushën e tatimeve dhe harmonizimin e kuadrit të brendshëm ligjor me standardet e Bashkimit Evropian.
II. VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 
Ky projektligj nuk është i parashikuar në programin e përgjithshëm analitik të projektakteve të Këshillit të Ministrave. Megjithatë, hartimi dhe propozimi i tij vjen si një masë prioritare dhe e domosdoshme në kuadër të angazhimeve institucionale për përafrimin e legjislacionit tatimor shqiptar me acquis të Bashkimit Evropian, posaçërisht në fushën e bashkëpunimit administrativ.
Nisma ligjore i shërben drejtpërdrejt përmbushjes së detyrimeve që burojnë nga procesi i integrimit evropian për Kapitullin 16, “Tatimet”, duke adresuar domosdoshmërinë e harmonizimit të kuadrit rregullator vendas me standardet e kërkuara për transparencën fiskale dhe shkëmbimin e informacionit.
III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME 
Zhvillimi i strukturave komplekse ndërkombëtare të planifikimit tatimor ka rritur rrezikun e shmangies dhe evazionit tatimor. Kjo situatë dikton nevojën për fuqizimin e mekanizmave të raportimit dytësor, veçanërisht në rastet kur entiteti mëmë përfundimtar i një grupi shoqërie shumëkombëshe ndodhet në një juridiksion që nuk bashkëpunon për shkëmbimin e informacionit. Mungesa në legjislacionin aktual e rregullave të detajuara për entitetin mëmë zëvendësues dhe trajtimin e rasteve të dështimit sistemik kufizon objektivisht aftësinë e administratës tatimore për të marrë të dhëna të plota mbi veprimtarinë dhe detyrimet e këtyre grupeve.   
Në këtë kontekst, projektligji synon të adresojë këto problematika nëpërmjet saktësimit të pragut financiar të grupeve raportuese, duke e lidhur atë me ekuivalencën e monedhës euro në janar të vitit 2015, për të siguruar zbatimin uniform. Një ndërhyrje tjetër thelbësore është vendosja e detyrimit për raportim dytësor për entitetet përbërëse rezidente në Republikën e Shqipërisë, kur entiteti mëmë përfundimtar jashtë vendit nuk raporton ose kur juridiksioni i tij nuk shkëmben informacion tatimor. Gjithashtu, përmes projektligjit krijohen mekanizma të qartë për njoftimet e detyrueshme nga entitetet përbërëse vendase dhe sanksionohet afati ligjor 15-mujor për shkëmbimin automatik të informacionit ndërmjet autoriteteve kompetente shtetërore.   
Zbatimi i këtij projektligji paraqet një sërë përparësish që lidhen drejtpërdrejt me rritjen e transparencës fiskale dhe përmirësimin e kapaciteteve të administratës tatimore për të kryer analizën e rrezikut të transferimit të çmimit. Miratimi i këtyre dispozitave garanton përmbushjen e detyrimeve institucionale në kuadër të procesit të integrimit evropian për përafrimin e legjislacionit kombëtar me atë të Bashkimit Evropian, duke forcuar njëkohësisht bashkëpunimin ndërkombëtar të administratës tatimore. Efektet e pritshme të projektligjit konsistojnë në rritjen e pajtueshmërisë tatimore për grupet e shoqërive shumëkombëshe që operojnë në Republikën e Shqipërisë, duke siguruar harmonizimin e plotë të kuadrit të brendshëm ligjor me standardet evropiane dhe me standardin e Masës 13 të projektit kundër erozionit të bazës tatimore dhe zhvendosjes së fitimit (BEPS) të Organizatës për Bashkëpunim dhe Zhvillim Ekonomik (OECD). 

IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 
Ky projektligj është hartuar në përputhje me nenet 78, 83, pika 1, dhe 155, të Kushtetutës së Republikës së Shqipërisë. Kjo ndërhyrje ligjore është e harmonizuar me kuadrin ekzistues vendas, duke u integruar në mënyrë organike me dispozitat e ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE

Projektligji synon përafrimin e plotë me acquis të Bashkimit Evropian në fushën e bashkëpunimit administrativ në tatime. Ky përafrim realizohet nëpërmjet transpozimit të Direktivës së Këshillit (BE) 2016/881 të datës 25 maj 2016, që ndryshon Direktivën 2011/16/BE për sa i përket shkëmbimit automatik të detyrueshëm të informacionit në fushën e tatimeve. 

VI. PËRMBLEDHJE SHPJEGUESE E PËRMBAJTJES SË PROJEKTLIGJIT
Projektligji përbëhet nga 6 nene, të cilat në mënyrë të përmbledhur parashikojnë sa vijon:
Në nenin 1 parashikohen ndryshime dhe shtesa në nenin 63/1 të ligjit bazë. Konkretisht, në përkufizimin e “grupit të shoqërive shumëkombëshe të përjashtuar” shtohet përcaktimi i ekuivalencës së pragut financiar me 750 000 000 euro në janar 2015. Po në këtë nen, zgjerohet përkufizimi i “entitetit raportues” për të përfshirë edhe entitetin mëmë zëvendësues ose çdo entitet tjetër të përshkruar në ligj, si dhe shtohen tre përkufizime të reja: “Entitet mëmë zëvendësues”, “Marrëveshje kualifikuese e autoriteteve kompetente” dhe “Dështim sistemik”.   
Në nenin 2 riformulohet tërësisht neni 63/2 i ligjit bazë, i cili rregullon detyrimin për dorëzimin e raportit për çdo vend. Ky nen vendos detyrimin që një entitet përbërës rezident në Republikën e Shqipërisë të dorëzojë raportin me të gjithë informacionin në zotërim të tij nëse: entiteti mëmë përfundimtar nuk është i detyruar ta dorëzojë atë në juridiksionin e tij; mungon një marrëveshje kualifikuese e autoriteteve kompetente në fuqi; ose kur ka një dështim sistemik të njoftuar nga administrata tatimore. Dispozita rregullon gjithashtu procedurat kur ka disa entitete përbërëse dhe parashikon përjashtimin e entitetit nga ky detyrim nëse grupi e ka vënë në dispozicion raportin përmes një entiteti mëmë zëvendësues, duke përcaktuar saktësisht pesë kushtet që duhen plotësuar.   
Në nenin 3 bëhen ndryshime në nenin 63/3 të ligjit bazë, lidhur me njoftimin. Entitetet përbërëse rezidente në Shqipëri detyrohen t’i njoftojnë administratës tatimore nëse janë entiteti mëmë përfundimtar, entiteti mëmë zëvendësues ose entiteti përbërës i caktuar. Në rastet kur nuk kanë asnjërin nga këto statuse, ato duhet të njoftojnë të dhënat identifikuese dhe rezidencën tatimore të entitetit raportues.   
Në nenin 4 shtohet neni i ri 63/7 në ligj, i titulluar “Shkëmbimi automatik i informacionit”. Kjo dispozitë përcakton se administrata tatimore e Republikës së Shqipërisë komunikon raportin për çdo vend, me anë të shkëmbimit automatik, me çdo juridiksion tjetër përkatës. Ky komunikim automatik përcaktohet të kryhet brenda 15 muajve nga dita e fundit e vitit fiskal të grupit të shoqërive shumëkombëshe të cilit i referohet raporti.   
Në nenin 5 bëhet një ndryshim në pikën 1 të nenit 115/4 të ligjit bazë, duke zëvendësuar referencën “nenin 63/4” me referencën e saktë “nenin 63/5”.   
Në nenin 6 përcaktohet se ligji hyn në fuqi 15 ditë pas botimit në Fletoren Zyrtare dhe i fillon efektet në datën e aderimit të Republikës së Shqipërisë në Bashkimin Evropian.
VII. INSTITUCIONET DHE ORGANET QË NGARKOHEN PËR ZBATIMIN E PROJEKTLIGJIT
Për zbatimin e këtij projektligji ngarkohen Drejtoria e Përgjithshme e Tatimeve dhe Agjencia Kombëtare e Shoqërisë së Informacionit. 
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT
Projektligji është përgatitur nga Ministria e Financave, në kuadër të Piketave Mbyllëse të Kapitullit 16, “Tatimet”. Projektligji i dërgohet për mendim Ministrisë së Drejtësisë, Ministrisë për Evropën dhe Punët e Jashtme, Agjencisë Kombëtare të Shoqërisë së Informacionit dhe Bashkimit të Dhomave të Tregtisë dhe Industrisë së Shqipërisë. Në kuadër të përmbushjes së detyrimeve që rrjedhin nga procesi i integrimit të Republikës së Shqipërisë në Bashkimin Evropian, lidhur me përafrimin e legjislacionit për Kapitullin 16, “Tatimet”, projektligji i dërgohet për dijeni edhe Ministrit të Shtetit dhe Kryenegociator, pasi paralelisht, ky projektligj i është dërguar zyrtarisht për vlerësim edhe strukturave përkatëse të Komisionit Evropian.   
Projektligji do t’i nënshtrohet konsultimit publik, në përputhje me legjislacionin në fuqi për procedurat e njoftimit dhe konsultimit publik për projektaktet normative të Këshillit të Ministrave, përpara dorëzimit në Këshillin e Ministrave për miratim.
IX. RAPORTI I VLERËSIMIT TË TË ARDHURAVE DHE I SHPENZIMEVE BUXHETORE 
Projektligji nuk parashikohet të sjellë efekte financiare në buxhetin e shtetit. 

                                                               MINISTRI I FINANCAVE

                                                                                                  Petrit Malaj

Relacion për projektligjin “Për disa shtesa dhe ndryshime në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar”

